Pau

Pau () merupakan sejenis roti bulat kukus yang berinti manis atau lauk daging atau sayur-sayuran. Ia berasal dari China. Namanya menyerap daripada sebutan bahasa Kantonis perkataan bertulis 包 () iaitu baau1 dalam Jyutping.

Pembuatan
Tepung asas yang selalu menjadi pilihan ialah gandum. Namun, penggunaan tepung khusus atau tepung pau menjadi pilihan kerana komposisi tepungnya iaitu kadar kelembapan (13.0 - 14.0%), protein (9.5 - 10.5%) dan kandungan abu (0.50 - 0.60%) yang membolehkan tekstur warna putih salji dan bentuk fizikal yang gebu terhasil. 

Alatan untuk mengukus, seperti pengukus buatan dari buluh, elektrik atau besi tahan karat. Penggunaan kuali, dijadikan dasar atau tempat letak air untuk membolehkan proses pengewapan air berlaku untuk pengukus jenis buluh. Ketuhar gelombang mikro juga boleh digunakan. 

Bagi mengelak pau melekit di dulang pengukus, pelapik kertas atau kain diletakkan di bahagian bawah pau. Waktu mengukus diantara lebih kurang  15-30 minit.

 Jenis 
Bagi mengenalpasti jenis-jenis pau yang dimasak, biasanya setitik pewarna diletakkan di atas pau bagi menandakan jenis inti yang terdapat di dalam pau tersebut. Di Malaysia, pau biasanya dihidangkan panas-panas, yang dibuat secara segar ataupun yang sejuk beku.

 Pau manis 
Pau manis terdapat dalam pelbagai inti seperti:

 Kacang hitam
 kacang merah
 Kaya (biasa, atau pandan)
 jagung
 coklat
 biji teratai

 Pau berlauk 
Inti daging seperti ayam atau lembu selalunya dimasukkan. Jenis masakan seperti rendang, masak lada hitam, ataupun kari menjadi pilihan. Selain daging, hasil laut seperti ikan bilis yang dijadikan sambal juga digunakan. Manakala, sayur-sayuran seperti kentang, taugeh atau campuran sayur-sayuran seperti kubis, sengkuang, lobak merah atau cendawan.

 Pau goreng 
Pau digoreng dengan minyak yang banyak. Ada disetengah tempat atau kawasan memanggil donat inti. Pau jenis ini mempunyai variasi manisan yang digoreng. Pau goreng manis selalunya diisikan dengan pes kacang merah atau mana-mana jenis manisan yang dianggap bersesuaian.

 Lihat juga 
 Doh
 Dim sum
 Siupau

 Rujukan 

Kategori: Roti
Kategori: Kuih tradisional Malaysia
Kategori: Kuih tradisional Melayu
Kategori: Masakan Cina